Garry's Mod

"Garry's Mod" on ettevõtte Facepunch Studios FPS-mäng / liivakastimäng (inglise keeles Sandbox game), mille töötas välja Garry Newman. Mäng väljastati iseseisva mänguna Windowsi jaoks 2006. aastal. Mängu esimene versioon loodi juba 2004. aastal, kuid jäeti baasmängu "Half-Life 2" modifikatsioonina veel kaheks aastaks arendusse, sel vahemikul oli "Garry's Mod" vaid tasuta edasiarendus. Mäng on ka iseseisvana endiselt arenduses ning viimane versioon avalikustati detsembris 2015. Mängul on Steami tugi ning mängida saab vaid Steami olemasolul. Mängu mängimiseks on vaja nii hiirt kui ka klaviatuuri.

Gameplay

"Garry's Mod" on nii-öelda liivakastimäng ehk vaatamata sellele, et mäng on eraldiseisev, ei ole mängul otsest eesmärki või võimalust mäng võita/ otsast lõpuni läbimängida. "Garry's Mod" on FPS-mäng ehk "minategelasega tulistamismäng", mille peamine idee on millegi loomine või ehitamine, olgu selleks stseen, hoone, mehhanism, relv, liikumismasin või arvuti. Mäng sisaldab erinevaid objekte alates purunenud tassi tükist kuni elusuuruses sildadeni. Mängijal on vabadus objektidega teha kõike, mis kujutlusvõime lubab. Mäng kasutab Havok Physics Engine mootorit, mis paneb kõik mängus vastavusse füüsikaseadustega. Elutruu mängu mootor lubab eksperimenteerida ning ehitada väga realistlikke konstruktsioone ning ehitisi, muutes mängu õpetlikuks ja harivaks.

Peale objektide on "Garry's Modis" ka inimfiguurid, muud olendid ning arvuti juhitavad tegelased ehk NPC-d (inglise keeles: non-player characters), kes alluvad kindlatele algoritmidele ning omavad arvuti poolt juhitavat iseloomu, mis on ka mängija poolt muudetav. Kõik arvutijuhitavad elusolendid on jagatud kolme suuremasse klassi nende käitumise järgi: mängijale vaenulikud olendid (vaenlase sõdurid, fiktiivsed koletised jms), sõbralikud olendid (kaasvõitlejad, tsiviilisikud, kangelased originaalmängust "Half-Life 2" ja sõbralikud fiktiivsed olendid) ning neutraalsed olendid (linnud, loomad jms). Kõik olendid on surelikud ning neist jääb järele keha (inglise keeles: ragdoll), keda saab otsekui kaltsunukku liigutada.

Lisaks on mängus interaktiivsed liikumismasinad, mehhanismid, mootorid, nupud, elektroonika, relvastus jpm. Kõik esemed, olendid ja süsteemid on lihtsalt kättesaadavad lihtsalt ja muudetavad. "Garry's Modi" võib nimetada ka ehitussimulatsiooniks, kuna füüsikaseadustele alluv maailm on loodud konstrueerimiseks. Mäng sisaldab näiliselt lõpmatuid võimalusi, välja arvatud fakt, et lõhkuda ega muuta ei saa mängu baasi nagu maapind, seinad ja muu mis ei ole mängija poolt loodud.

Kogukond

"Garry's Modi" on ametlikult müüdud rohkem kui 10 miljonit eksemplari (2016. aasta seisuga) ning sellel on suur mängijatest ja arendajatest koosnev kogukond. Alates "Garry's Modi" üheksandast versioonist on aga mängijatel ja arendajatel võimalik ise luua uusi elemente (objekte, keskkondi, olendeid, mehhanisme, masinad jne) ning jagada neid kõigi teiste kasutajatega foorumites või mängu integreeritud lisade menüüs, lisaks ühinedes P2P-serveriga laadib mäng automaatselt alla kõik aktiivsed serveris kasutatavad lisad otse antud serverist). Kasutajate endi loodav materjal hoiab mängu konstantselt muutuvana ning miljonite võimaluste ja lisade võrra rikkamana. Iga nädal lisandub kogukonna poolt kümneid lisasid mängule, mis arendavad mängitavust ning lisavad uusi võimalusi. Kõik loodavad lisad mängule on tasuta ning lihtsalt mängule lisatavad, tehes mängu omanäoliseks modifitseerimise äärmiselt lihtsaks. Muudetav on ka kogu mängu idee, mängule on võimalik luua eesmärk või ülesanne, imiteerides mõnda reaalset seltskonnamängu (peitus, kullimäng, "Libahunt" jne).

Fretta konkurss

"Garry's Modi" arendajad korraldasid konkursi, et leida mängule uusi väljundeid. Uute mänguviiside loomiseks kasutati programmeerimisraamistikku Fretta (tuleneb itaalia keelest ja tähendab kiirustamist), mille järgi sai nime ka Fretta konkurss. Fretta konkursi võitnud arendajad said rahalise preemia (kuni 10 000 dollarit) ja mänguviisid lisati ametlikult mängu, lisaks tunnustati arendajaid omanimeliste mängusiseste viidetega. Talvel 2009–2010 korraldatud Fretta konkursi võitnud mänguviisid olid "Esemejaht", "Segadus terroristilinnas" ja "Hävituslenduri arkaadrünnak" (inglise keeles vastavalt:"Prop Hunt", "Trouble in Terrorist Town" ja "Dogfight Arcade Assault")

Probleemid

"Garry's Mod" nõuab vähemalt 5 GB mälu, kuid soovitatav on 10 GB või rohkem. Mängu modifitseerimine ja lisaelementide mängule liitmine võimaldab mahu näiliselt lõpmatu suurendamise ehk mäng võib kuni sadu gigabaite mälu nõuda. Säärane mängu mahu mitmekordistamine ei ole tihti vanale mängumootorile jõukohane ning mäng muutub ülekoormuse tõttu ebastabiilseks. Lisaks kui nihutada maksimaalsete elementide arvu (näiteks on vaikeseadena maksimaalsete efektide arv 200) mitmekordseks ning luua konstruktsioone, mis koosnevad ebastandardselt paljudest detailidest, mis omakorda alluvad kõik füüsikaseadustele ning üksteise mõjutustele, nõuab mäng arvutilt palju rohkem jõudlust, kui algselt mänguloojate poolt ette nähtud. Nii hakkavad vanemate ja vähem võimekate arvutite puhul mäng "hakkima" ehk kaadrisagedus väheneb oluliselt. Kaadrisageduse langus ja üleüldine ülekoormus vanale mängumootorile võivad muuta "Garry's Modi" lihtsalt mängitamatuks.

Teine probleem on pahavara. Kuna mängu modifikatsioonid laaditakse automaatselt serveriga ühinedes alla (modifitseeritud elementidega serverisse ei saa enne modifikatsioonide allalaadimist ühineda) loob see võimaluse mänguelementide vahele peita viiruseid ja muud pahavara. "Garry's Mod" ise ei suuda tihti vahet teha mänguelemendil ja pahavaral, nii võib lihtsalt sattuda pahaaimamatu kasutaja arvutisse näiliselt süütu klahvinuhk (inglise keeles: keylogger), mis salvestab mängija klahvi- ja nupuvajutusi, ka pärast mängu sulgemist, nii on võimalik mängijalt kätte saada konfidentsiaalseid andmeid (pangakontolt, meililt, paroolid jms). Nii on oht jääda ilma nii Steami kasutajakontost (ehk ka mängust) kui ka reaalselt rahast ja muudest virtuaalkontodest. Seega on soovitatav tundmatutes serverites mängides töös hoida viirusetõrjeprogrammi.

Viited

arvutimängud